**Η αλληλουχία και η συνοχή του κειμένου**

|  |
| --- |
|  **Αλληλουχία** είναι η **ομαλή μετάβαση** από τη μια σκέψη στην άλλη, από τη μια ιδέα στην άλλη, αλλά και ο **τρόπος οργάνωσης των ιδεών** αυτών σε παραγράφους, ώστε το κείμενο να έχει σαφές και λογικό νόημα  |

Η αλληλουχία επιτυγχάνεται με:

* **τη σαφή διάκριση των τμημάτων του κειμένου**, δηλαδή του προλόγου, του κυρίου μέρους και του επιλόγου ή στην περίπτωση της παραγράφου, της θεματικής πρότασης / περιόδου, των λεπτομερειών /σχολίων και της κατακλείδας
* **τη σωστή διάταξη των ιδεών** με σειρά:

 *χρονολογική*, στα αφηγηματικά κείμενα

 *τοπική*, στα περιγραφικά κείμενα

 *λογική*, στα επιχειρηματολογικά κείμενα

|  |
| --- |
| **Συνοχή** είναι ο **τρόπος σύνδεσης** των προτάσεων, των περιόδων και των παραγράφων μεταξύ τους, έτσι ώστε να εξασφαλίζεται συνέχεια των νοημάτων στο κείμενο. Δηλαδή η συνοχή λειτουργεί υποβοηθητικά προς την αλληλουχία.  |

 Η συνοχή επιτυγχάνεται:

* με **συνδετικές λέξεις ή φράσεις**, οι οποίες κατατάσσονται σε κατηγορίες ανάλογα με το είδος της σχέσης μεταξύ των παραγράφων και των περιόδων που προσδιορίζουν, δηλώνοντας:

|  |  |
| --- | --- |
| **α) επεξήγηση** | δηλαδή, πιο συγκεκριμένα, ειδικότερα, με άλλα λόγια, εξηγώντας, αυτό σημαίνει, για να γίνω πιο σαφής κ.α.  |
| **β)** **αντίθεση /** **εναντίωση** | εξάλλου, εντούτοις, όμως, ενώ, αλλά, αν και, ωστόσο, αντίθετα, παρόλο που, από την άλλη πλευρά κ. α.  |
| **γ) συμπέρασμα**  | επομένως, λοιπόν, άρα, συμπερασματικά, συνεπώς, με αποτέλεσμα, το συμπέρασμα είναι, όπως φαίνεται κ.α |
| **δ) χρονική**  **σειρά**  | μετά, ύστερα, αργότερα, πριν από αυτό, κατόπιν, έπειτα, προηγουμένως, στο μεταξύ, την ίδια στιγμή κ.α |
| **ε) τόπο**  | πάνω, κάτω, αριστερά, δεξιά, ανάμεσα, στη μέση, στο βάθος, στην άκρη, στο κέντρο, πέρα, μακριά κ.α |
| **στ) αιτία**  | επειδή, εφόσον, γιατί, γι' αυτό, μια και, λόγω του ότι, εξαιτίας, αυτό οφείλεται, ο λόγος είναι κ.α |
| **ζ) παράδειγμα**  | παραδείγματος χάρη, λόγου χάρη, για παράδειγμα, όπως κ.α |
| **η) σύγκριση** | παρόμοια, κατά παρόμοιο τρόπο, αντίστοιχα, με τον ίδιο τρόπο, κατ' ανάλογο τρόπο, κάτι ανάλογο συμβαίνει κ.α  |
| **θ) έμφαση** | ιδιαίτερα, μάλιστα, κυρίως, προπάντων, θα θέλαμε να τονίσουμε, αξίζει να υπογραμμιστεί, ιδιαίτερα χαρακτηριστικό είναι ότι κ.α  |
| **ι) προσθήκη**  | επίσης, επιπλέον, επιπροσθέτως, συμπληρωματικά, εκτός από αυτό, ακόμα, εξάλλου κ.α  |
| **ια) απαρίθμηση**  | πρώτον, δεύτερον, τρίτον …, αρχικά, στην αρχή, πρώτα πρώτα, στη συνέχεια, ακολούθως κ.α  |
| **ιβ) όρο / προϋπόθεση**  | αν, με την προϋπόθεση, με τον όρο, με δεδομένο, σ' αυτή την περίπτωση, υπό αυτές τις συνθήκες, στην περίπτωση που, σ' αυτό το πλαίσιο κ.α  |
| **ιγ) βεβαίωση** ή **πιθανότητα**  | βέβαια, ασφαλώς, κατά γενική ομολογία, προφανώς, αναμφίβολα, χωρίς αμφιβολία, είναι γενικά αποδεκτό, όλοι θα συμφωνήσουν ότι, το βέβαιο είναι ότι, είναι αλήθεια ότι, ίσως, μάλλον, πιθανόν, είναι πιθανόν κ.α  |

* με **έμμεση αναφορά** στην προηγούμενη παράγραφο ή περίοδο, η οποία γίνεται :
* με **επανάληψη της τελευταίας ιδέας** της προηγούμενης παραγράφου ή περιόδου
* με **επανάληψη του κεντρικού νοήματος** της προηγούμενης παραγράφου ή περιόδου
* με **επανάληψη λέξης ή φράσης** της προηγούμενης παραγράφου ή περιόδου
* με παράλειψη μιας λέξης ή φράσης της προηγούμενης παραγράφου ή περιόδου

π.χ. Ο καθηγητής μίλησε πολύ αυστηρά στους μαθητές. Προσπάθησε να τους δώσει να καταλάβουν πόσο σοβαρό ήταν το λάθος τους (ενν. ο καθηγητής)

* με **αντικατάσταση** μιας λέξης με **αντωνυμία, επίρρημα** ή με άλλη **συνώνυμη** λέξη

π.χ. **Η μάχη** τελείωσε γρήγορα. **Η συμπλοκή** κράτησε μόλις 3 ώρες